Sommeren 1943 ble Pedersen forfremmet til inspektør og leder for Statspolitiets avdeling i Stavanger etter John Georg Ekerholt. Lederskiftet førte til en holdningsendring blant tjenestemennene ved Statspolitiet i Stavanger. Ifølge Eirik Veums bok var Skaar Pedersen mer åpen for bruk av tortur og mishandling enn sin forgjenger. Flere ganger utførte norske tjenestemenn ved Stavangerkontoret grov mishandling etter ordre fra avdelingssjef Pedersen. Han utførte selv også brutale forhør og tortur av fanger som ble fraktet inn i kjelleren i Eiganesveien 17 hvor Statspolitiets Stavangeravdeling holdt til.